Kulo

Kulo on Eesti ansambel, mis viljeleb eestikeelset teatraalset punk rock'i ning sai 1980. aastate lõpus üheks tuntumaks Eesti punkansambliks.

Ansambli juht ja laulusolist on Tarmo Kruusimäe alias Kojamees, kes on kasutanud ka esinejanime Juhan Tiik.

Ajalugu

1983–1987 
Kulo eelkäijaks oli punkansambel ABS, mille asutasid majanaabritest lapsepõlvesõbrad Tarmo Kruusimäe ja Marco Rüütel alias “Don Maccaroni”. ABS-ile omakorda eelnes nende varasematest kodustest muusikakatsetustest sündinud punkansambel Tugev Tuul. ABS hakkas ansamblina koos käima 1984. aastal Türil ning selle algses koosseisus mängisid Tarmo Kruusimäe (laul), Marco Rüütel (kitarr), Andres Pulk alias Abzaag (kitarr), Enn Peetre alias Abskin (basskitarr) ja Peeter Pulk (trummid). Samas koosseisus andis ABS 1985. aasta kevadel Koeru Kultuurimajas oma esimese kontserdi.

1987–1991 
Nimekuju “Kulo” saamisloo ja tähenduse kohta on liikvel mitmeid linnalegende, millest tuntuim on lühend väljendist “Kuus Lolli”, kuid tegelikult pärineb sõna “kulo” Ander Tõnnuse alias “Kõrv” abstraktsest punkloomingust ning see võeti ansambli nimeks aastal 1987. Selleks ajaks olid ansambliga liitunud Priit Vasar (löökpillid) ja Ekke-Rait Roosioks (klahvpillid), kelle osavõtul anti 1988 välja esimene täispikk stuudioalbum “Dysenteria”, mille salvestamisel Tallinna Linnahalli stuudios lõid sõprade ja külalistena kaasa Mihkel Raud (kitarr), Raimond Vahter (trummid), Kalle Klein (saksofon) ja Kristel Janno (taustvokaal). Samal perioodil alustas Kulo aktiivset kontsertide andmist pisut teises koosseisus, kus basskitarril mängis peamiselt Leho Verk või Margus Valk. 1991 andis Kulo välja oma teise täispika albumi “Onarhia”, mille salvestamisel kasutati ohtralt abijõude eesotsas Mihkel Raua ja Raimond Vahteriga. “Onarhia” sisaldas mitut lugu ka Dysenteria-aegsest stuudiosessioonist, mida Dysenterial ei avaldatud, kuid millest näiteks “Sex Revolutsioon” kujunes hiljem üheks ansambli kõige kuulsamaks hitiks. Peatselt pärast “Onarhia” ilmumist ansambel Kulo lagunes.

2005–2006 

Aastal 2005 otsustas ansambel taas kokku tulla, et anda koostöös produktsioonifirmaga Kaljukotkas välja mõlema kunagise stuudioalbumi CD uusversioonid ja sarja kontserte. Põhikoosseisu moodustasid Tarmo Kruusimäe, Marco Rüütel ja Enn Peetre ning avakontserdil Rock Cafes 2005. aasta sügisel astusid laval üles ka legendaarsed Punk-T trummar Rainis Kingu ja Priit Vasar (löökriistad). Pärast paariaastast aktiivsemat perioodi teatas Kulo 2006 novembris järjekordsest laialiminekust.

Kulo pärand 
Pärast Kulo korduvat lagunemist on Tarmo Kruusimäe alati jätkanud uue koosseisu ja nimega Kulo loomingu elushoidmist ja esitamist, sidudes sellega üksjagu Jalgpallihaigla temaatikat, mis on aastaid olnud tema suur hobi.

Liikmed

Algkoosseis (ansambel ABS) 
 Tarmo Kruusimäe (laul)
 Marco Rüütel (kitarr)
 Andres Pulk (kitarr)
 Enn Peetre (basskitarr)
 Peeter Pulk (trummid)

Koosseis uuesti kokkutulnult 2005 
 Tarmo Kruusimäe (laul)
 Marco Rüütel (kitarr)
 Alon Rass (kitarr)
 Enn Peetre (basskitarr)
 Andres Kullo (trummid).

Läbi aegade on Kulos löönud kaasa hulk tuntud muusikuid: 
 kitarril Mihkel Raud, Märten Kross, Ivar Kont, Imre Orro, Tamur Marjasoo, Andres Aak, Artur Skrõpnik, Sulev “Sulliwan” Müürsepp, Rainer Jancis;
 basskitarril Jüri Roosa, Margus Valk, Leho Verk, Eerik “Pime” Loide, Alar Pikkorainen, Martin Süvari, Danel Pandre;
 klahvpillidel Avo Ulvik, Indrek Patte, Aare “Paku” Keersalu;
 trummidel Raimond Vahter, Rainis Kingu;
 trompetil Jaak Vasar;
 tromboonil Mart Sork;
 saksofonil Kalle Klein.

Muusika ja kontserditegevus 
Kulo muusika on segu punk rock'i, hard rock'i ja new wave'i stiilidest. Valdavalt esitati omaloomingut. Kulo lauludest leiab hulgaliselt Nina Hageni ja Adam and the Antsi mõjutusi ning need jõudsid Tõnis Erilaiu juhitud, tollal ülipopulaarsesse raadiosaatesse “Soovid, soovid, soovid” Vikerraadios. Kulo lavalise esinemisstiili eripäraks oli ülepakutult toretsev riietumisstiil. Ansambel oli 1980. aastate lõpus ja 1990. aastate algul sage esineja pea kõigil Eesti suurematel rokkfestivalidel. Ansamblist käinud läbi suur hulk tuntud muusikuid, kellega on antud kontserte mitme paralleelse nime all, nagu ABS, mis oli ansambli algne nimi, kuid ka Tugev Tuul ja Fontaneros.

Tuntumad laulud 
 Yxindus
 Uimane ja väsinud
 Sex revolutsioon
 Benziin
 Õpetaja
 Pipar
 Mandakad
 Jooge Saku õlut

Albumid 

 1988 “Dysenteria” MC album, Kuldnokk.
 1990 “Onarhia”, MC album, Kuldnokk.
 1990 "Under the Kasatchok Star", MC singel, Kuldnokk.
 1993 "Lapsehoidja", 7" Vinüül EP kogumik, BassMania, Soome.
 1994 Kojamees & the Band – "Suur pettus", MC kogumik, Abskin.
 2005 “Onarhia”, CD RE album, Kaljukotkas.
 2006 “Dysenteria”, CD RE album, Kaljukotkas.
2020 "Kylmalt peale", 12" Vinüül LP kogumik, Mumm Records.

Välislingid
 https://www.youtube.com/watch?v=8p05p8NL-Hw&feature=youtu.be
 https://ruja.ee/Teema/69/
 https://elu.ohtuleht.ee/210824/kulo-tombas-olnule-joone-alla

Eesti ansamblid